钦定古今图书集成/历象汇编/庶征典/第026卷 > 《月晕赋》杨万里
## 钦定古今图书集成/历象汇编/庶征典/第026卷 > 《月晕赋》杨万里

杨子与客暮立于南溪之上，玩崩云于秋畴，听古乐
于涯水，快哉所忻，意若未巳。偶俗士之足音，予与客
而亟避，退而坐于露草之径。衣上巳见月矣。寒空莹
其若澄，佳月澈其如冰，一埃不腾，一氛不生。杨子喜
而告客曰：“吾闻东坡先生之夫人曰：‘春月之可人，非
如秋月之凄人也’。吾亦曰：‘今之时则夏矣，月尚春也’。”
言未既，微风飒然，轻阴拂然，惊五色之晃荡，恍白虹
之贯天，使人目乱而欲倒，如观江波之漩，而身亦与
之回旋。杨子惧而呼客曰：“月华方明，奚骤眩焉？组疋
方洁，奚忽变焉？”客曰：“适有薄云，莫知所来，非北非南不东不西，起于极无之中，忽乎明月之依轮囷光怪
相薄相荡，而为此也。殆紫皇为之地，而风伯为之媒
欤？”杨子释然曰：“所为月晕如蜺者，不在斯乎？不在斯
乎？”方详观而无厌，乃霍然而无见。盖月以有云而隐，
复以无云而显也。云以二风而聚，还以一风而散也。
杨子若有感焉，乃告客曰：“天下之物，孰非月之晕耶？
晕之生也，其可洗耶？晕之消也，其可止耶？而天下之
士，以晋楚之富为无”竭，以赵孟之贵为有柢，其去则
持之而不忍，其来则居之而不耻，其痴黠何如也？客
未对，童子请曰：“人语既寂，子盍归息？”杨子与客一笑
而作曰：“今夕何夕，见此奇特！”